Elektroniikka-alan pörssiyhtiö Verkkokauppa.com joutuu maksamaan Teostolle miljoonakorvaukset. Pitkä oikeustaisto päättyi tänään.

Korkein oikeus (KKO) päätti kiistan hyvitysmaksuttomien tuotteiden myynnistä musiikintekijöiden Teoston hyväksi eli katsoi Verkkokauppa.comin laiminlyöneen hyvitysmaksuja virolaisen tytäryhtiönsä Arctechon avulla. Teosto vaati korvauksia 3,5 miljoonaa euroa, mutta lopullinen korvaussumma korkoineen on 4,4 miljoonaa euroa, Verkkokauppa.kertoo pörssitiedotteessaan.

– Verkkokauppa.comin kassa ja tase ovat vahvoja myös korvausten maksamisen jälkeen, eikä tällä ole vaikutusta yhtiön liiketoimintaan. Tappio tietenkin harmittaa ja pidämme päätöstä epäreiluna, Verkkokauppa.comin toimitusjohtaja Samuli Seppälä sanoo tiedotteessa.

KKO perustelee ratkaisussaan, että ”keskeinen syy Arctechon perustamiseen Viroon rekisteröitynä rajavastuuyhtiönä on ollut tarkoitus välttää hyvitysmaksujen maksaminen Suomeen myydyistä hyvitysmaksun alaisista tuotteista”. Tätä näkemystä tuki oikeuden mielestä myös se, että Verkkokauppa.com ajoi Arctechon toiminnan alas sen jälkeen, kun siltä alettiin vaatia hyvitysmaksuja.

– Yhtiöiden omistus- ja määräysvaltasuhteet huomioon ottaen yhtiörakenteen keskeisenä perusteena ja tavoitteena on ollut lakisääteisen velvoitteen välttäminen. Toiminnassaan Verkkokauppa on menetellyt moitittavasti, KKO perustelee.

Myös hovioikeus tuomitsi vuonna 2013 tapauksen Teoston hyväksi. Teosto arvioi tuolloin, että Verkkokauppa.comin ja Arctechon ”toiminta on aiheuttanut markkinoille vääristymän ja ollut haitallista niiden maahantuojien ja myyjien liiketoimille, jotka ovat noudattaneet tekijänoikeuslakia ja huolehtineet maahantuomiensa laitteiden hyvitysmaksuista”.

Riidan käsittely oikeudessa alkoi vuonna 2007. Hyvitysmaksua on Suomessa maksettu laitteista ja alustoista, joita käytetään merkittävissä määrin yksityiseen musiikki-, elokuva- ja muiden teosten kopiointiin. Tarkoituksena on varmistaa, että esittäjät saavat jonkinlaisen korvauksen teostensa yksityisestä kopioinnista.

Vanhanmallinen, tuotteista peritty hyvitysmaksu poistui vuoden 2015 alussa kaikista tuotteista. Sen sijaan hyvitysmaksu on jatkossa budjettirahoitteinen eli sitä maksaa artisteille ja esiintyjille valtio määrärahoistaan.

Verkkokauppa.comin kirjanpidossa maksu kirjataan tulosvaikutteisesti vuoden 2015 ensimmäiselle neljännekselle.